Johane 21 | Beibele Inthaneteng | Phetolelo ya Lefase le Lefsa
21 Ka morago ga dilo tše Jesu a buša a iponagatša go barutiwa ba gagwe lewatleng la Tiberiase. O iponagaditše ka tsela ye: 2 Simone Petro le Thomase yo a bego a bitšwa Lefahla+ le Nathaniele+ yo a tšwago Kana ya Galilea le barwa ba Tsebedeo+ le ba bangwe ba babedi ba barutiwa ba gagwe, ba be ba le gotee. 3 Simone Petro a re go bona: “Ke yo rea dihlapi.” Ba re go yena: “Le rena re ya le wena.” Ba tšwa gomme ba namela sekepe eupša bošegong bjoo ba se sware selo.+ 4 Lega go le bjalo, eitše ge e eba mesong, Jesu a ema khwiting ya lewatle, eupša barutiwa ba se lemoge gore e be e le Jesu.+ 5 Ka gona Jesu a re go bona: “Bana ba ba rategago, na le na le sa go ja?” Ba araba ba re: “Aowa!” 6 A re go bona: “Lahlelang lokwa ka lehlakoreng le letona la sekepe gomme le tla di hwetša.”+ Ke moka ba le lahlela, eupša ba se sa kgona go le goga ka baka la bontši bja dihlapi.+ 7 Ka gona morutiwa yo Jesu a bego a mo rata+ a re go Petro:+ “Ke Morena!” Ke moka Simone Petro ge a ekwa gore ke Morena, a itata ka seaparo sa gagwe sa ka ntle ka ge a be a hlobotše gomme a itahlela ka lewatleng. 8 Eupša barutiwa ba bangwe ba tla ka seketswana ba goga lokwa le le tletšego dihlapi gobane ba be ba se kgole le naga, ba le mo e ka bago dikgato tše makgolotharo* feela. 9 Lega go le bjalo, ge ba fologela nageng ba bona moo go na le mollo+ gomme dihlapi le senkgwa di le godimo ga wona. 10 Jesu a re go bona: “Tlišang tše dingwe tša dihlapi tšeo le sa tšwago go di swara gona bjale.” 11 Ka gona, Simone Petro a namela sekepe a gogela lokwa nageng le tletše dihlapi tše dikgolo, tše lekgolo-masomehlano-tharo (153). Eupša gaešita le ge e be e le tše dintši gakaalo, lokwa la se gagoge. 12 Jesu a re go bona: “Tlang le je sefihlolo sa lena.”+ Ga go le o tee wa barutiwa yo a bilego le sebete sa go mmotšiša gore: “Ke wena mang?” Gobane ba be ba tseba gore ke Morena. 13 Jesu a tla a tšea senkgwa a ba nea sona,+ a ba nea le hlapi ka mo go swanago. 14 Bjale le e be e le lekga la boraro+ Jesu a tšwelela go barutiwa ka morago ga go tsošwa ga gagwe bahung. 15 Bjale ge ba feditše go ja sefihlolo, Jesu a re go Simone Petro: “Simone morwa wa Johane, na o nthata go feta tše?”+ Yena a re go yena: “Ee Morena, o a tseba gore ke go rata kudu.”+ Yena a re: “Fepa dikwana tša ka.”+ 16 A buša a re go yena ka lekga la bobedi: “Simone morwa wa Johane, na o a nthata?”+ Yena a re go yena: “Ee Morena, o a tseba gore ke go rata kudu.” Yena a re: “Diša dinku tša ka tše dinyenyane.”+ 17 A re go yena ka lekga la boraro: “Simone morwa wa Johane, na o nthata kudu?” Petro a nyama ge a re go yena ka lekga la boraro: “Na o nthata kudu?” Ke moka a re go yena: “Morena, o tseba tšohle;+ o a tseba gore ke go rata kudu.” Jesu a re go yena: “Fepa dinku tša ka tše dinyenyane.+ 18 Ruriruri ke re go wena: Ge o be o sa le yo monyenyane o be o fela o ikapeša gomme o eya mo o go ratago. Eupša ge o tšofala o tla otlolla matsogo a gago gomme motho yo mongwe a go apeša*+ a go iša mo o sa go ratego.”+ 19 Yena o boletše se go bontšha mohuta wa lehu+ leo a bego a tla tagafatša Modimo ka lona.+ Eitše ge a boletše se, a re go yena: “Tšwela pele o ntatela.”+ 20 Petro a retologa a bona morutiwa yo Jesu a bego a mo rata+ a latela, yena yola selalelong a bego a bile a ithekgile ka sehuba sa gagwe gomme a re: “Morena, ke mang yo a go ekago?” 21 Ka gona Petro ge a mmona a re go Jesu: “Morena, go tla direga eng ka monna yo?” 22 Jesu a re go yena: “Ge e ba e le thato ya ka gore a be gona go fihlela ge ke boa,+ seo se go tshwenya ka eng? Wena tšwela pele o ntatela.” 23 Ka baka leo, mantšu a a gore morutiwa yola a ka se ke a hwa, a tšwile go barutiwa ba bangwe. Lega go le bjalo Jesu ga se a ka a re go yena a ka se ke a hwa, eupša o itše: “Ge e ba e le thato ya ka gore a be gona+ go fihlela ge ke boa, seo se go tshwenya ka eng?” 24 Yo ke morutiwa+ yo a neago bohlatse mabapi le dilo tše le yo a ngwadilego dilo tše, e bile re tseba gore bohlatse bjo a bo neago ke bja therešo.+ 25 Ge e le gabotse go na le dilo tše dingwe tše dintši tšeo Jesu a di dirilego, tšeo ge e ba di be di ka ngwalwa ka botlalo, ke naganago gore lefase ka bolona le be le ka se kgone go rwala mangwalo a go phuthwa ao a ngwadilwego.+
^ Mo e ka bago dimithara tše lekgolo.
^ Phetolelo ya lentšu ka lentšu e re, “tlema,” e lego seo mohlomongwe se šupago go go bofša ga gagwe.